AlexejDobrolubov/national_council_slovak_2010 huggingface dataset:
90. schôdza NR SR - 10.deň - B. popoludní
Dátum: 2023-05-17
Poslanec: Svrček, Miloš (SME RODINA)
Druh vystúpenia: Vystúpenie v rozprave

36. Ďakujem pekne, pán predsedajúci. V rámci úvodného slova v krátkosti. Navrhujem vypustiť ustanovenie, podľa ktorého, ak účtovné obdobie, ktoré predchádza vzniku koncentrácie, zahŕňa aj keď len čiastočné obdobie definované presne v § 49 ods. 1 zákona o ochrane hospodárskej súťaže, t. j. obdobie, v ktorom vláda vyhlásila mimoriadnu situáciu, núdzový stav alebo výnimočný stav na území Slovenskej republiky a obdobie počas jedného mesiaca nasledujúceho po mesiaci, v ktorom sa mimoriadna situácia, núdzový stav alebo výnimočný stav skončí a účastníci koncentrácie nedosiahli celkové obraty podľa ustanovenia § 8 ods. 1 zákona, tak potom v súčasnosti platí, že za účtovné obdobie rozhodujúce pre oznámenie koncentrácie sa považuje účtovné obdobie bezprostredne predchádzajúce, ktoré nebolo dotknuté obdobím mimoriadnej situácie. Jedná sa o takú technickú novelu. Ja viem, že to znie komplikovanie, ale bližšie by som vysvetlil predloženie tohto návrhu zákona aj v otvorenej rozprave, do ktorej sa hlásim ako navrhovateľ. Ďakujem.
90. schôdza NR SR - 6.deň - A. dopoludnia
Dátum: 2023-05-10
Poslanec: Svrček, Miloš (SME RODINA)
Druh vystúpenia: Vystúpenie v rozprave

82. Ďakujem pekne, pán predsedajúci. Ja mám dva pozmeňujúce návrhy. Ten dlhší si nechám na potom po termínovanom bode, ktorý máme o druhej. Teraz by som prešiel k tomu prvému, kratšiemu pozmeňujúcemu návrhu. Týmto pozmeňujúcim návrhom chcem vymedziť sankčné rozpätie pri správnych deliktoch, ktoré majú v aktuálne platnej a účinnej úprave reglementovanú pevnú sankciu. Prísna individualizácia trestu je takým podstatným pravidlom pri ukladaní trestu. V ustanovení § 182 ods. 1 zákona o verejnom obstarávaní sú síce upravené najzávažnejšie správne delikty, avšak aplikačná prax môže aj pri týchto správnych deliktoch generovať, v úvodzovkách, obrazne povedané, životné situácie, kedy je z pohľadu proporcionality a takej principiálnej elementárnej spravodlivosti potrebné zohľadňovať aj poľahčujúce okolnosti, ktoré by mali mať vplyv na uloženie sankcie v nižšom sankčnom rozpätí. Uvedenou úpravou sa tak odstraňuje dlhoročná absencia individualizovania sankcií za správne delikty upravené v § 182 ods. 1 zákona o verejnom obstarávaní. Taktiež týmto pozmeňujúcim návrhom riešim to, že v dôsledku navrhovanej delegácie, derogácie inštitútu odborného garanta sa navrhuje derogácia prechodného ustanovenia, ktorá vymedzuje časový odklad povinnosti vykonávať činnosti vo verejnom obstarávaní prostredníctvom odborného garanta. A taktiež riešim týmto pozmeňujúcim návrhom opravu účinnosti. Takže v rýchlosti prečítam tento kratší pozmeňujúci a doplňujúci návrh poslancov Národnej rady Slovenskej republiky Miloša Svrčeka a Jozefa Hlinku k návrhu poslancov Národnej rady Slovenskej republiky Miloša Svrčeka a Jozefa Hlinku na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 1399). Návrh zákona, ktorým sa mení a dopĺňa zákon o verejnom obstarávaní a o zmene a doplnení niektorých zákonov v znení neskorších predpisov sa mení a dopĺňa takto: 1. V čl. I sa dopĺňajú nové body 7 až 8, ktoré znejú: "7. V § 182 ods. 1 sa v celom texte slová „5 %" nahrádzajú slovami „od 0,1 % zmluvnej ceny do 5 %". 8. V § 185 ods. 1 sa vypúšťajú slová „§ 184k ods. 2 až 4, § 184l" a „§ 184p ods. 1,"." 2. V čl. II sa slová „1. mája 2023" nahrádzajú slovami „dňom vyhlásenia". Toľko k prvému pozmeňujúcemu návrhu. Druhý pozmeňujúci návrh predložím po pokračovaní rozpravy. Ďakujem.
90. schôdza NR SR - 6.deň - A. dopoludnia
Dátum: 2023-05-10
Poslanec: Svrček, Miloš (SME RODINA)
Druh vystúpenia: Vystúpenie v rozprave

78. Ďakujem pekne za slovo, pán predsedajúci. Spoločne s kolegom poslancom Jozefom Hlinkom predkladáme návrh zákona, ktorým sa mení a dopĺňa zákon o verejnom obstarávaní. Cieľom tohto návrhu zákona bolo upravenie podmienok a predpokladov na vymenovanie podpredsedu Úradu pre verejné obstarávanie. Zmena sa týkala podmienok predkladania platného osvedčenia Národného bezpečnostného úradu na oboznamovanie sa s utajovanými skutočnosťami. V súčasnosti sa od kandidátov na podpredsedu úradu vyžaduje ako predpoklad na ich vymenovanie do funkcie, aby boli držiteľmi platného osvedčenia na oboznamovanie sa s utajovanými skutočnosťami stupňa utajenia Tajné. Týmto pôvodným poslaneckým návrhom sa navrhovalo, aby podmienka oprávnenia na oboznamovanie sa s utajovanými skutočnosťami stupňa utajenia Tajné sa na podpredsedu úradu vzťahovala až po vymenovaní do funkcie podpredsedu. Nadväzne sa upravovalo aj oprávnenie vlády odvolať takéhoto podpredsedu úradu, ktorý osvedčenie na oboznamovanie sa s utajovanými skutočnosťami nezískal. V rámci rozpravy by som sa chcel prihlásiť, pretože mám dva pozmeňujúce návrhy, ktoré vzišli aj z rokovaní s Úradom pre verejné obstarávanie, ktoré by som následne prezentoval. Takže, pán predsedajúci, hlásim sa aj do rozpravy ako navrhovateľ. Ďakujem.
90. schôdza NR SR - 5.deň - B. popoludní
Dátum: 2023-05-09
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

115. Ďakujem pekne za slovo. Ja chcem aj určite poďakovať pánovi predsedovi finančného výboru, že prichádza s týmto pozmeňujúcim návrhom. Ja som mal tiež viackrát aj komunikáciu s ministerstvom financií a presne viem, že aj táto otázka sa riešila, čiže ja určite podporím tento návrh, aj náš poslanecký klub. Taktiež chcem prízvukovať, že táto poslanecká iniciatíva, tento návrh celkový tohto zákona zabezpečuje aj to, že Ministerstvo financií Slovenskej republiky bude môcť vykonávať štátny dozor nad dodržiavaním podmienok poskytovania štátnej prémie aj u právneho nástupcu stavebnej sporiteľne alebo kupujúceho podniku stavebnej sporiteľne, ktorý nie je tou stavebnou sporiteľňou. Čiže ja som aj zabudol povedať v rámci otvorenej rozpravy, že sú tu zabezpečované ďalšie právne postupy, takže ja si myslím, že táto úprava je celkom správna, efektívna a ďakujem aj za predloženie tohto pozmeňujúceho návrhu. Pán predseda výboru, ako som už povedal, my to určite podporíme. Ďakujem.
90. schôdza NR SR - 2.deň - B. popoludní
Dátum: 2023-05-03
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

37. Ďakujem pekne za slovo. Vopred sa ospravedlňujem, že nie som právnik a zareagovať chcem len obyčajnou elementárnou logikou. Pani poslankyňa, vy ste povedali, že... alebo takto sa opýtam, ak je zákon upravený pre ľudí bez ohľadu na to, do akej skupiny patria, teda pre všetkých, a rieši situácie, rôzne situácie pre všetkých, tak načo tam explicitne špecifikovať jednu konkrétnu skupinu? Načo? Mne to absolútne nedáva zmysel. A vy ste vyhlásili, že tento zákon pre páry rovnakého pohlavia nič nerieši a hneď následne na to, že nebudú oni jeden druhého označovať za dôverníka. Tak ak chcem, aby mi zákon pomohol, ak úprimne chcem riešiť svoju životnú situáciu, nech je akákoľvek, tak stačí jeden krok, že označím teba za dôverníka, ty označíš mňa a môžme riešiť tie situácie. A zákon nám pomôže. Čiže zákon rieši tie situácie, niektoré konkrétne, ktoré pán minister spomínal. Pani ministerka, exministerka teda a poslankyňa, vy chcete vtesnať do zákona niečo, čo tam nevyhnutne netreba vtesnať. Ja si myslím, že tam netreba konkrétne túto skupinu vtesnať, keď je zahrnutá ako podmnožina niektorých iných prípadov. Prepáčte, len som logicky na to išiel, na to, čo ste hovorili. Ďakujem.
88. schôdza NR SR - 12.deň - A. dopoludnia
Dátum: 2023-03-31
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

68. Ďakujem pekne za slovo. Tak vážení kolegovia, mnohí ste tu neboli, ja som tu od rána a počúvam rozpravu, niekoľkokrát som si vypočul pána Baránika ako vystúpil a pre tých, ktorí ste tu neboli, ja skúsim zhrnúť, o čom hovoril tento pán. Tak hovoril aj vo svojej rozprave, ja som si to poznačil, o debiloch, o nemorálnom, teda o mentálnom postihnutí, o Čepčekovi v bufete, o učení sa od ľudí, ktorí niečo robia, počúvajte 100 alebo 200 rokov, o ľudskej povahe, o egu, o nedostatkoch poslanca Krajčíra, o tom, že svet je sústredený len na tých najlepších, o tom, že život je pes, o tom, že svet je komplikovaný, o tom, že či rečník je mulo alebo nie je, o oranžových ponožkách pána Krúpu, priatelia, najviac ma pobavila reakcia na to, že Sulík si môže povedať čokoľvek a médiá ho nechajú tak. Viete, ako reagoval pán Baránik v svojej rozprave? V živote som nepočul Sulíka povedať čokoľvek. No a všetko toto len preto, aby zablokovali títo liberáli ďalšie zákony, rokovanie o ďalších zákonoch, takto funguje liberálna SaS-ka. Tvária sa, že sú demokrati, za to, aby odzneli aj iné názory, ale ak náhodou nejdú veci tak, ako si to oni predstavujú, ako je to podľa nich správne, tak títo akože liberáli zo SaS sú agresívni a dokážu spraviť všetko pre to, aby sme sa k demokratickému hlasovaniu o niektorých veciach, ktoré oni nechcú, ani nedostali. Ďakujeme, pán Baránik.
88. schôdza NR SR - 11.deň - A. dopoludnia
Dátum: 2023-03-30
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

63. Ďakujem pekne za slovo. Tak, pán Ferenčák, pán primátor, počas týchto troch rokov existujú starostovia a primátori, ktorí sa s krízou, ktorá tu evidentne je a zasiahla nielen samosprávy, štát, ale aj samotných občanov, vysporiadali a bojovali s ňou, no a potom sú primátori a starostovia, medzi ktorých patríte aj vy, ktorí celý čas len vyplakávali, ako je tamto zle, ako je hento zle. Ja som rád... (Porucha záznamového média.) Prepáčte, že to tak poviem, ale ak samospráva spraví v tejto kríze o nejaký ten chodník menej, ak ak tie investície samospráv budú troška nižšie, a dajme radšej tie peniaze tým, ktorí najviac trpia, a to sú ľudia, v podobe toho daňového bonusu či zvýšených prídavkov. Ja som sa rozprával so starostom istej veľkej obce, ktorý je vo funkcii dvojnásobne väčšie množstvo rokov ako vy, a on mi povedal, že keď to prepočítaval nie na absolútne čísla, ale na isté percento, tak povedal mi, že počas krízy v roku 2009 smeráci zobrali samosprávam trikrát viac, ako zobrala táto vláda. Povedal mi úplne na rovinu, teraz je to blbo odkomunikované, najskôr beriete, potom ste to vrátili, ale fakt je taký, že vtedy nám smeráci zobrali trikrát viac. Nikto vtedy ani necekol. Pán primátor, možno by sme sa mohli pozrieť aj na niektorých primátorov a starostov, ktorí zneužívajú svoje vozidlá, mestá a vozia sa s nimi do parlamentu napríklad. A tak by mohli šetriť obciam a mestám.
88. schôdza NR SR - 10.deň - B. popoludní
Dátum: 2023-03-29
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

98. Ďakujem pekne za slovo. Pán Kočiš, zareagujem na vás najskôr, vy hovoríte, že karty rozdáva volič, tak sa vás chcem opýtať, jaké karty rozdal Republike? Koľko hlasov dostala vo voľbách REPUBLIKA, že tu sedí v parlamente? Koľko hlasov ste dostali na kandidátnej listine Republiky vy? Koľko hlasov dostal Pellegrini na kandidátnej listine HLAS-u? Koľko dostala strana HLAS vo voľbách hlasov? Nula. Marián Viskupič, ty si sa ozval ako zo strany, ktorá bola požieračom koalície. Vy ste vyžrali celú našu koalíciu, a tak ste ju zničili. Vyžrali ste ju, či už poslancov z OĽANO, alebo ZA ĽUDÍ ste zožrali celú stranu pomaly. Už tam len trosky ostali. To je ten problém. Vám to nevadí, že takto prelietavajú, hovoríš, že sa to týka aj mojich kolegov. Áno, Krúpu stonásobne, áno aj mojich kolegov sa to týka, aj OĽANO sa to týka, všetkých ktorí takto dostanú hlas na kandidačnej listine nejakej strany, a potom tu migrujú po parlamente, lebo oni sa tvária, že oni už nie s Ficom, oni už sú premaľovaní, ružovučkí, tak zrazu tu tri roky funguje nejaká skupina, iná organizovaná skupina HLAS. Kto ich volil? Nikto, nikto ich nevolil na, na kandidačnej listine strany HLAS. Taká strana nedostala ani hlas vo voľbách. Áno, platia poslancov ľudia z verejných zdrojov, s tým súhlasím, platili by ich troška menej, a tá strana by podľa aktivít poslancov, ktoré by boli transparentne zverejnené, doplatila do určitej výšky tú mzdu. Ja na tom nevidím v podstate nič zlé.
88. schôdza NR SR - 10.deň - B. popoludní
Dátum: 2023-03-29
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

52. Ďakujem za slovo. No, pani kolegyňa, v tvojej rozprave odzneli znova a znova apely, aby sme neverili tej proputinovskej propagande a tej demagógii. Apelovala si na to, aby si ľudia uvedomili, aká je realita. Povedala si tam ďalšie a ďalšie veci. Ja tomu nerozumiem, aká silná musí byť tá propaganda. Putin napochoduje so svojou armádou na územie cudzieho štátu. Plieni, zabíja, znásilňuje, berie deti rodičom a berie rodičov úbohým deťom. A niekto nedokáže pomenovať jasne, že Putin a jeho armáda je agresor a Ukrajina a jej ľud sa bráni. Je mi to ľúto. Aká silná demagógia to musí byť. Pýtam sa, koľko rakiet pristálo na území Ruskej federácie. Koľko vojakov z Ukrajiny bojuje na území Ruska? Pýtam sa, aké územie Ruska anektovala Ukrajina alebo si naňho robí nárok. Nie. Bojuje sa na Ukrajine a ako náhle agresívna čižma Putinova odpochoduje z Ukrajiny späť do pre putinofilov zasľúbenej zeme, teda do Ruska, vojna skončí. Úplne takto to je jednoduché a my to musíme opakovať dookola. Ruská armáda bojuje na Ukrajine a ak odpochoduje z Ukrajiny, vtedy vojna skončí. Tam niet inej cesty. Musia odísť, musia prestať plieniť. Ísť do svojej zasľúbenej zeme späť do Ruska a vtedy vojna skončí. A dookola. Iba vtedy vojna skončí.
88. schôdza NR SR - 10.deň - B. popoludní
Dátum: 2023-03-29
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

10. Ďakujem pekne za slovo. Pán doktor Baláž, ja som presvedčený o tom, že vy ako osoba a takisto ako odborník to možno myslíte so zdravotníctvom skutočne dobre, vieme, že zdravotníctvo na tom dobre nie je a treba priznať, úplne na rovinu treba priznať, že ani nám sa nepodarilo po tých rokoch marazmu postaviť zdravotníctvo na rovné nohy. Áno, stále kríva, stále sa objavujú nové a nové problémy, som však presvedčený o tom, že niektoré veci sa poriešili alebo riešia sa, sú v štádiu riešenia, pomohli sme lekárom, sestrám predovšetkým, čo sa týka odmeňovania, aj ostatným zdravotníckym povolaniam, čo sa týka započítavania rokov praxe, a sú tam ďalšie a ďalšie veci. Vy ste spomenuli vo svojej rozprave to trestanie lekárov. My sme to mali aj na zdravotníckom výbore. Áno, je to, je to zvrátenosť v tejto dobe, keď lekári nemajú podmienky na to, aby vykonávali všetky tie veci tak, ako by sme si všetci v ideálnom svete želali, aby boli za to trestaní, tak ja som takisto proti tomu. Ale chcel som zareagovať ešte na jednu vec, keď ste všetkých hodili do jedného vreca a povedali ste, že a neodbornosť a a a tak ďalej a tak ďalej. Však neodbornosť tejto vládnej garnitúry ste hovorili alebo nejak tak, som si to presne nezapísal. Tak ja vám poviem, keď je lekár odborník a príde ožratý operovať, tak pokazí veľa. Keď je politik alebo právnik odborník a je bezcharakter a vytvorí systém, korupčný systém našich ľudí, tak takisto na Slovensku pokazí veľa.
88. schôdza NR SR - 10.deň - A. dopoludnia
Dátum: 2023-03-29
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

8. Ďakujem pekne za slovo. Marián, ja iba krátko. Ďakujem ti za tvoje vystúpenie, na tomto pozmeňujúcom návrhu sme dohodnutí, takže my ho, samozrejme, podporujeme. A chcem zvýrazniť, tak ako ty si povedal, tri pozitíva, tak ja ich ešte raz zopakujem, tohto návrhu zákona. Čiže ty si hovoril, že to je pozitívum, aj keď malé, pre štátny rozpočet, druhá vec je obmedzenie byrokracie, o čo sme tiež bojovali pre tých športových odborníkov. Tak to je druhý vec. A tretia, a ja osobne ju považujem za najpodstatnejšiu, že čosi zo šedej ekonomiky prejde do tej bielej ekonomiky. A to je, to je, čo sa týka antikorupčnosti a čistoty vo verejných financiách, priorita. Takže ďakujem ešte raz za tvoje vystúpenie aj za ukázanie, aké pozitíva má tento návrh zákona.
88. schôdza NR SR - 8.deň - A. dopoludnia
Dátum: 2023-03-24
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

138. Ďakujem pekne za slovo. Pán Mazurek, budete ešte reagovať na faktické poznámky, určite, a mám troška taký pocit prenesenej hanby. Sú nejaké deti alebo žiaci na balkóne a normálne mám strach, že budete znova reagovať. Neprišli počas vášho vystúpenia, ale neskôr. Dúfam, že sa nikdy k tomu vystúpeniu nedostanú. Chcem sa vás ale opýtať to, čo som mal pôvodne, vy keď vystúpite tak hitlerovsky agresívne, tak, ako to len vy viete, nadávate na Igora Matoviča. A ja sa vás chcem opýtať, vaši spojenci zo strany SMER, ja som nepočul, že by ste takýmto spôsobom šili do človeka, ktorý tu rozkradol republiku so svojimi, so svojím systémom našich ľudí. Ja som o tom v živote nepočul, že by ste vy išli proti SMER-u takým spôsobom, ako idete proti ľuďom a proti človeku, ktorý tu podporoval a podporuje rodiny, prorodinnú, prosociálnu politiku, ale vy nenecháte nitku na ňom suchú. Kryjete ale mafiánov zo SMER-u, resp. z HLAS-u. Toto sú vaši prirodzení spojenci. Nie rodiny s deťmi. Pre nás je bežný človek, rodiny s deťmi omnoho-omnoho viac, ako títo oligarchovia a vaši politickí spojenci. Žiaľ, vy budete nadávať na nás a ich budete kryť.
88. schôdza NR SR - 8.deň - A. dopoludnia
Dátum: 2023-03-24
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

78. Ďakujem kolegom za faktické poznámky. Kolega Jožo Pročko, ty si hovoril o mladých Rusoch a o deťoch, ktorých trénujú, ktorých cvičia, áno, videli sme nejaké zábery. Ja si neviem predstaviť, že by moja, ja neviem, 14-ročná dcéra sa učila nabíjať samopal alebo také niečo, proste to je, to je zvrátenosť podľa mňa. Čiže áno, odmietam to aj ja. A, Monika Kozelová, predkladateľka, Kasparov a Ovečkin. Rozdiel medzi nimi je v tom, že Ovečkin, nechcem sa ho dotknúť, a je, ten je zahrabaný stále v tom svojom športe, je v tom výborný, ale čo sa týka politiky, tak možno nejakým spôsobom ovplyvnený Putinom a nerieši to alebo, alebo žije ďaleko. Nevšíma si to. Lenže dobre, lenže Kasparov, Kasparov to pocítil na vlastnej koži. On chcel ísť do politiky, on sa proti tomu Putinovi postavil. On videl, čo sa deje, a, hovorím, precestoval celý svet, to je sčítaný, rozumný chlap, športovec, teda šachista, ktorý, ktorý bol dlhé roky majstrom sveta. A potom chcel ísť do tej politiky a narazil. Narazil na to, čo sa tam v Rusku deje a bol aj väznený, brala ho polícia len kvôli tomu, že sa vyjadril proti. Čiže ja by som skôr veril tomu Kasparovovi ako Ovečkinovi. (Reakcia z pléna.) No, jasné.
88. schôdza NR SR - 7.deň - B. popoludní
Dátum: 2023-03-23
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

187. Ďakujem pekne, pán kolega, za tvoju faktickú poznámku. Ja vyznávam filozofiu, že treba pomôcť rodinám a ísť aspoň krok po kroku. Napriek tomu si myslím, že za toto volebné obdobie hnutie, v ktorom sme, OĽANO, spravilo, čo sa týka prorodinnej, prosociálnej politiky, veľmi veľa pre rodiny, ale aj pre ostatné skupiny, ktoré označujeme ako slabšie alebo slabé teda aj pre dôchodcov a ďalšie a ďalšie skupiny, čo sa týka rodín, enormné zvýšenie prídavkov na deti, enormné zvýšenie daňového bonusu a toto, tento zákon plus tieto pozmeňujúce návrhy sú ďalšími kamienkami do mozaiky tej prorodinnej a prosociálnej politiky OĽANO. Ak by sa podarili ďalšie veci ešte za ten krátky čas, ktorý nám ostáva, je to len dobre. Verím, že aj nasledujúca vláda, ktorá príde po nás, bude v tomto pokračovať a nenechá rodiny nikdy v kaši.
88. schôdza NR SR - 7.deň - B. popoludní
Dátum: 2023-03-23
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

163. Ďakujem pekne. Ja zareagujem, ďakujem všetkým kolegom za faktické poznámky. Jožo Pročko, Milan Kuriak ďakujem aj za tú podporu. No a, pán Baránik, ja sa nespolieham na nikoho. Každý nech hlasuje slobodne, čo vy na to Sloboda a Solidarita? Výborne a hovoríte o rešpekte a tesne predtým poviete, predkladatelia sú hlúpi a nevzdelaní. Si pozrite svoju rozpravu, ja som si to poznačil, a potom ja mám, vy máte manželku? Vy máte manželku? Máte manželku, čo mi vyčítate deviate božie prikázanie... (Prerušenie vystúpenia predsedajúcim.) Pčolinský Peter, podpredseda NR SR Pán poslanec Baránik, prosím vás! Šefčík, Marek, poslanec NR SR Čo mi vyčítate deviate božie prikázanie? Čo? Ja mám akože, ja mám jedinú svoju manželku celý život a ja nemám záujem o ďalšiu ani o vašu, ani o žiadnu inú. Pani Kozelová, pani poslankyňa Kozelová, eskaloval som napätie? Mal som iný názor ako vy? Tak sa stalo, že sa vám to zdalo, že eskalujem napätie? Nie. Mal som iný názor ako vy, len treba rešpektovať iný názor. (Reakcia z pléna.) Pán poslanec Dostál... Pčolinský Peter, podpredseda NR SR Pani poslankyňa, prestaňte! Šefčík, Marek, poslanec NR SR Ja som len hovoril, že z tých reakcií, pán poslanec Dostál, vyplynulo, ako keby, mne sa to tak zdalo, ako keby sme boli nejakí nenávistní voči tej komunite, no ale, ale to nie je pravda, to nie je pravda, aspoň všeobecne určite nie. No a, pani Zemanová, ja nenávisť voči inakosti odmietam. Som za to, aby sme ľuďom, ktorí potrebujú pomoc, pomohli, nech sú akíkoľvek a nech je... (Prerušenie vystúpenia časomerom.)
88. schôdza NR SR - 6.deň - B. popoludní
Dátum: 2023-03-22
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

58. No, Marián, ja nie som ekonóm, nie som odborník v tejto oblasti, ale asi Peťo Kremský za nás zareaguje aj s číslami zrejme. Ja teraz ale nechcem reagovať odborne, ale filozoficky. To, čo si povedal, akú vy máte filozofiu v SaS-ke, z celého tvojho vystúpenia znova, oprav ma, keď sa mýlim. 90 miliónov mal Slovnaft primeraný zisk v minulosti. Teraz sa stane to, že nebude mať 90 miliónov primeraný zisk, respektíve zisk, ale bude ho mať 100 až 110 miliónov podľa tých tvojich výpočtov. Dajme tomu, že štát mu podľa tohto návrhu zoberie nejakú časť peňazí a toľko im ostane. No a ty teraz to dávaš do pomeru s tým, že ako keby oni boli nejakí chudáci. No veď budú mať väčší zisk, ktorý berieme im alebo chceme im zobrať dať ľuďom, ktorých trápi kríza, kvôli tomu, že je tu vojna. Oni majú neprimeraný vysoký zisk a ty si to sám priznal, že predtým taký nemali. Až teraz, v čase vojny, v čase energetickej krízy má zrazu táto firma, ktorá má monopol, obrovské zisky, nadmerné zisky a tieto zdaňujeme. Teda ja nie som ekonóm, ale filozoficky mi to hovorí, aj to sa volá že, že solidárny príspevok. Však vy máte v názve sloboda a solidarita, tak buďte solidárni s tými, s tými ľuďmi, s tými bežnými ľuďmi, ktorí na krízu doplácajú. Nie, vy ste solidárni s firmami, ktoré majú nadmerný zisk, obrovský zisk.
88. schôdza NR SR - 6.deň - B. popoludní
Dátum: 2023-03-22
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

46. Ďakujem pekne. Marián, tak ty si sa tak pekne rozhovoril, ako my ideme „ubližovať" nejakej firme, nejakým podnikateľom, ako im ideme brať zisky a nebudú mať na platy pre zamestnancov a tak ďalej a tak ďalej, čo si všetko porozprával. Ja som si len niektoré veci poznačil, olovené gule, hrozia žaloby, absurdné zdanenie, čo si ešte hovoril, zobrali sme im drvivú väčšinu zisku. A to je hlúposť, nie? Podľa toho jak ja tomu rozumiem, tak my hovoríme o zdanení nadmerného zisku, ktorý predtým nemali a majú teraz zisk, až sa mi to zle hovorí, že vďaka, ale povedzme, že kvôli vojne, kvôli vypuknutiu vojny a kríze má nejaká firma nadmerný zisk. Ten, čo mala predtým, ten jej predsa neberieme. A dokonca aj z toho nadmerného zisku jej chceme časť nechať. Tak prečo zavádzaš verejnosť, že my ideme teraz brať väčšinu zisku? Normálne to máš vyčíslené, že to bude väčšina zisku, čo jej zoberieme? (Reakcia z pléna.) Áno? Ale to je nadmerný zisk, nadmerný, ktorý majú, ešte raz zopakujem, kvôli vojne, kvôli vypuknutiu vojny. A my chceme tie peniaze presmerovať k ľuďom. Lenže akonáhle nejakých vašich kamarátov kšefty ideme nejak skresať, tak zrazu je tu problém, zrazu SaS-ka vyskakuje. No my vyskakujeme preto, že oni sa obohacujú na úkor bežných, jednoduchých ľudí, ktorí trpia v tejto kríze. Ďakujem.